Diari Oficial de la Generalitat Valenciana


Sumari del DOGV 3407, del 07-01-1999 (1998/11037)

ORDRE de 23 de desembre de 1998, de la Conselleria de Benestar Social, per la qual es convoquen subvencions destinades a les federacions esportives de la Comunitat Valenciana per a l’any 1999 i s’aproven les bases per les quals es regula la concessió d’aquestes.
----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3407

Data del DOGV
:   07-01-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/11786


Data del document
:   23-12-1998

Organisme emissor
:   Conselleria de Benestar Social

Tipus de document
:   Ordre

Anàlisi jurídica

ORDRE de 23 de desembre de 1998, de la Conselleria de Benestar Social, per la qual es convoquen subvencions destinades a les federacions esportives de la Comunitat Valenciana per a l'any 1999 i s'aproven les bases per les quals es regula la concessió d'aquestes. [1998/X11397]
  
D'acord amb el que disposa la Llei 4/1993, de la Generalitat Valenciana, de 20 de desembre, de l'Esport de la Comunitat Valenciana, incumbeix a aquesta, a través de la Conselleria de Benestar Social, l'ordenació, programació i planificació de l'activitat esportiva en la nostra Comunitat, mitjançant el foment i la promoció de les federacions esportives existents.
  
Considerades les federacions esportives com a entitats d'utilitat pública, a les quals la Llei 10/90, de 15 d'octubre, de l'Esport i la Llei 4/93, de l'Esport de la Comunitat Valenciana reconeixen, a més de les seues atribucions pròpies, l'exercici per delegació de funcions públiques de caràcter administratiu i actuen en aquests casos com a agents col·laboradors de l'administració pública, la Conselleria de Benestar Social convoca anualment, a càrrec dels pressupostos de la Generalitat Valenciana, subvencions a aquestes entitats, per a atendre la realització dels seus fins propis per la funció pública que realitzen, i que és distribuïda seguint criteris d'objectivitat, de concurrència i de publicitat.
  
Així mateix, l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa estableix que es podran tramitar anticipadament subvencions a càrrec del capítol IV sempre que aquestes estiguen recollides en els annexos de transferències inclosos en el projecte de llei de pressupostos per a l'exercici vinent, remés pel Govern Valencià a les Corts.
  
Per això, i d'acord amb el que disposa l'article 35 de la Llei 5/83, de 30 de desembre, de Govern Valencià, l'article 40 de la Llei 4/93, de l'Esport de la Comunitat Valenciana, l'article 49 del Decret 60/98, de 5 de maig, del Govern Valencià, pel qual es regulen les federacions esportives de la Comunitat Valenciana (DOGV núm. 3.246, de 20 de maig de 1998) i el text refós de la Llei d'Hisenda Pública de la Generalitat Valenciana, aprovada pel Decret Legislatiu de 26 de juny de 1991, del Consell de la Generalitat Valenciana.
  
ORDENE
  
Primer
  
Convocar la concessió de subvencions a federacions esportives de la Comunitat Valenciana per un import global màxim de cent vuitanta-cinc milions de pessetes (389.073.409 PTA). Aquest import es finançarà de la següent manera: 688.567.435 de PTA a càrrec de l'aplicació pressupostària 28.28.702.61.1 línia 4.02, i 85.957.451 de PTA a càrrec de la línia 7,02 de l'aplicació pressupostària 52.09.492.45.3 dels pressupostos de la Generalitat Valenciana per a 1999.
  
Segon
  
Aquests imports i tots els tràmits dictats fins al moment immediatament anterior al de la resolució de concessió de la subvenció, estaran condicionats a l'existència de crèdit adequat i suficient en els capítols IV i VII, secció, servei, programa i línies corresponents que s'establisquen en la llei de pressupostos de la Generalitat Valenciana per a 1999.
  
Tercer
  
L'import global màxim per a les ajudes podrà ser incrementat sense necessitat d'obrir un nou termini de presentació d'instàncies, en el cas que siga elevada la consignació pressupostària existent, mitjançant una ordre de la Conselleria de Benestar Social que es publicarà en el Diari Oficial de la Generalitat Valenciana.
  
Quart
  
Aprovar les bases per les quals es regula la convocatòria de subvencions a les federacions esportives de la Comunitat Valenciana, que figuren com a annexos I, II, III i IV d'aquesta ordre.
  
DISPOSICIONS FINALS
  
Primera
  
Per a l'adequat desenvolupament i execució del que disposa aquesta ordre, es delega en el director general de l'Esport la facultat per dictar les resolucions necessàries per a la correcta aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra aquesta ordre, que esgota la via administrativa, s'hi podrà interposar un recurs contenciós administratiu en el termini de dos mesos, comptadors des del dia de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició de l'esmentat recurs requerirà la comunicació prèvia a la Conselleria de Benestar Social.
  
Tot això d'acord amb el que preveuen els articles 57 i 58 de la Llei de la Jurisdicció Contenciosa Administrativa i l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 23 de desembre de 1998
  
La consellera de Benestar Social,
  
MARCELA MIRÓ PÉREZ
  
Annex I
  
Bases per les quals es regula la convocatòria de subvencions destinades a les federacions esportives de la Comunitat Valenciana.
  
Primera. Persones beneficiàries
  
Podran sol·licitar aquestes subvencions les federacions esportives de la Comunitat Valenciana inscrites en el Registre d'Entitats Esportives de la Comunitat Valenciana, llevat de les federacions que tinguen subscrit un conveni de col·laboració amb els mateixos fins amb la Conselleria de Benestar Social.
  
Segona. Objecte i aplicació de les subvencions
  
2.1. A fi d'atendre la realització dels fins propis de les federacions esportives i per la funció pública que realitzen, les subvencions es destinaran a donar suport a les despeses corrents de funcionament i els ocasionats per l'execució dels programes esportius propis de les federacions esportives autonòmiques, que són:
  
- Programa I. Gestió i funcionament
  
Engloba totes aquelles activitats i iniciatives referides a la gestió bàsica de l'organització federativa i de funcionament o desenvolupament administratiu: personal, assemblees, reunions i funcions d'ordenació i regulació de la vida federativa.
  
- Programa II. Activitats esportives
  
Engloba tots aquells esdeveniments esportius, competicions, activitats i iniciatives que amb la participació d'esportistes de la Comunitat Valenciana i no integrats dins del programa de Tecnificació, tinguen com a objectiu fomentar, divulgar, estendre i promocionar les modalitats i especialitats esportives corresponents.
  
L'organització d'esdeveniments esportius especials a la Comunitat Valenciana sols podrà rebre per part de la Conselleria de Benestar Social una ajuda econòmica, a l'empara de l'escaient convocatòria específica que es dictarà amb aquesta finalitat.
  
- Programa III. Formació
  
Comprén totes les actuacions, les activitats i les iniciatives adreçades a la formació de tècnics entrenadors i de jutges àrbitres, així com l'actualització i el perfeccionament d'aquestos.
  
- Programa IV. Tecnificació
  
Engloba totes aquelles actuacions, activitats i iniciatives que propicien i que potencien la millora del rendiment i l'obtenció de resultats qualitatius dels esportistes federats destacats, a través d'entrenaments, de concentracions i de la seua participació en competicions com a part de la seua preparació específica.
  
El programa de tecnificació que per les seues característiques i importància siga qualificat com a especial per la Direcció General de l'Esport, d'acord amb els requisits i criteris establerts en l'annex II d'aquesta ordre, podrà ser objecte de valoració, d'atenció i d'ajuda específica.
  
2.1.3. La subvenció que es concedirà per aplicar-se a un programa de tecnificació qualificat com a especial no podrà ser aplicada a una destinació diferent.
  
2.1.4. L'aplicació de la subvenció al programa I. Gestió i funcionament, tindrà les limitacions següents:
  
a) Per a les federacions sense programa especial de tecnificació, no podrà ser superior al 25% de l'ajuda total concedida.
  
b) Per a les federacions amb programa especial de tecnificació, no podrà ser superior al 30% de l'ajuda total concedida, una vegada restada l'ajuda destinada al programa especial de tecnificació.
  
2.2. Les subvencions a càrrec de la línia 7.02 s'aplicaran a les adquisicions d'immobilitzat material de caràcter esportiu, per a ser utilitzat en els programes de tecnificació qualificats com a especials d'acord amb els criteris establits en l'annex II d'aquesta ordre.
  
La subvenció per aquest concepte no superarà, en cap cas, el 60% del cost total de l'adquisició. La federació es comprometrà a finançar el percentatge que en reste.
  
Tercera. Sol·licituds i documentació
  
3.1. Les sol·licituds de subvenció a què es refereix l'apartat 2.1 es realitzaran mitjançant una instància dirigida al director general de l'Esport de la Conselleria de Benestar Social, segons el model que figura com a annex III d'aquesta ordre.
  
3.1.1. La instància serà acompanyada de la següent informació i documentació:
  
Nombre de llicències esportives per províncies, sexe, categories i any, en data 31 de desembre, amb desglossament per províncies.
  
Nombre i denominació de les modalitats i especialitats esportives integrades en la federació.
  
Llistat i nombre de clubs i altres entitats esportives adscrites a la federació en data 31 de desembre.
  
Projecte de pressupostos per programes de l'exercici per al qual se sol·licita la subvenció.
  
Informe explicatiu dels programes que cal desenvolupar per als quals se sol·licita subvenció.
  
Si s'escau, programa de tecnificació: documentació complementària segons l'annex II.
  
3.2. Les sol·licituds de subvenció a què es refereix l'apartat 2.2 es realitzaran mitjançant una instància dirigida al director general de l'Esport de la Conselleria de Benestar Social segons el model que figura com a annex IV d'aquesta ordre. Les sol·licituds seran acompanyades del pressupost de l'immobilitzat que cal adquirir i una memòria justificativa de la seua necessitat.
  
3.3. A més de la informació i la documentació assenyalada en els punts 3.1.1. i 3.2, la Direcció General de l'Esport podrà demanar qualsevol altra que considere necessària per al millor coneixement i comprensió dels programes subvencionables.
  
3.4. Les sol·licituds es presentaran al Registre General de la Conselleria de Benestar Social, situat al passeig de l'Albereda 16, de València; a les seccions d'Esports de les direccions territorials de Benestar Social d'Alacant, Castelló o València, o en qualsevol dels llocs a què es refereix l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
3.5. El termini de presentació d'instàncies serà de trenta dies naturals comptadors des de l'endemà de la publicació de l'ordre anual de convocatòria en el DOGV. En el cas que el termini finalitze en dia inhàbil, en dissabte o en 24 o 31 de desembre, s'entendrà prorrogat fins al primer dia hàbil següent.
  
3.6. L'admissió a tràmit d'una sol·licitud de subvencions o ajudes no generarà cap compromís de concessió.
  
Quarta. Valoració de les sol·licituds i resolució del procediment
  
4.1. Per a l'estudi i la valoració de les sol·licituds presentades es constituirà una comissió avaluadora formada per quatre membres designats pel director general de l'Esport.
  
4.2. La valoració de les sol·licituds s'efectuarà atenent els següents criteris i l'ordre de prioritat:
  
1) Qualificació de l'esport com a olímpic.
  
2) Nombre de modalitats i especialitats esportives gestionades.
  
3) Nombre de llicències d'esportistes federats.
  
4) Nombre de clubs o entitats adscrites a la federació.
  
5) Capacitat d'autofinançament i solvència, segons es desprendrà dels seus estats financers.
  
6) Qualitat de la gestió administrativa de la federació (documentació presentada, justificació d'exercicis anteriors, etc.).
  
4.3. Els programes especials de tecnificació es valoraran segons els criteris establerts en l'annex II.
  
4.4. L'import total màxim fixat en aquesta convocatòria es distribuirà entre les persones beneficiàries atenent als criteris establerts en la base 4.2 i 4.3, sense possibilitat de cap prorrateig.
  
4.5. Una vegada formalitzats els actes d'instrucció corresponents, la comissió avaluadora elevarà les seues conclusions al director general de l'Esport, qui, al seu torn, elevarà la proposta de resolució de concessió o desestimació a la consellera de Benestar Social.
  
4.6 La Direcció General de l'Esport notificarà a les persones interessades la resolució de concessió o de denegació de les sol·licituds presentades. No obstant això, les sol·licituds sobre les quals no es produïsca una resolució expressa, en el termini de tres mesos des de l'acabament del termini de presentació d'instàncies, s'entendran desestimades.
  
4.7 La resolució de concessió indicarà la subvenció concedida i les obligacions de la persona beneficiària quant a la seua aportació o percentatge de finançament.
  
Cinquena. Obligacions de les persones beneficiàries
  
5.1. Mantenir-se en la situació que legitima la concessió.
  
5.2. Acreditar el compliment dels requisits i de les condicions que determinen la concessió o el gaudi de l'ajuda.
  
5.3. El sotmetiment a les actuacions de control financer que escauen a la Intervenció General en relació amb les subvencions i ajudes concedides.
  
5.4. Comunicar a la Conselleria de Benestar Social l'obtenció de subvencions o ajudes amb la mateixa finalitat procedents de qualssevol altres administracions o ens públics o privats.
  
5.5. Fer constar expressament en tota informació o documentació pròpia de les activitats i competicions federatives la col·laboració de la Generalitat Valenciana, Conselleria de Benestar Social.
  
5.6. La realització dels programes per als quals va ser concedida la subvenció serà d'exclusiva responsabilitat de l'entitat. Així mateix, seran al seu càrrec els mitjans humans i materials que calga per al seu compliment, fins i tot el de les obligacions fiscals i amb la Seguretat Social que se'n deriven.
  
5.7. Les federacions beneficiàries de subvenció per al desenvolupament de programes especials de tecnificació estan obligades a presentar a la Direcció General de l'Esport les adaptacions tècniques i pressupostàries al projecte presentat d'acord amb la subvenció concedida i a notificar qualsevol proposta de canvi o de modificació del programa i pressupostos presentats en el moment en què es produïsca.
  
Sisena. Modificació de la resolució de concessió
  
6.1. L'import de la subvenció concedida no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o ens públics o privats, supere el cost de l'activitat que ha de realitzar la persona beneficiària.
  
6.2. Qualsevol alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o d'ajudes atorgades per altres administracions o ens públics o privats, podrà originar la modificació de la resolució de concessió.
  
Setena. Procediment de pagament i terminis de justificació
  
7.1. El lliurament de les subvencions es produirà:
  
a) D'una sola vegada després de la justificació documental de les despeses corresponents a la realització de l'activitat objecte de la subvenció concedida, o en parts, amb la justificació prèvia d'un mínim del 25% del total de la subvenció concedida. S'hi entén que l'últim pagament quedarà condicionat a la justificació de les despeses corresponents a la realització de l'activitat.
  
b) O aplicant-hi el règim previst en la Llei d'Hisenda Pública de la Generalitat Valenciana (art. 47 bis):
  
- Un 40% de l'import de forma immediata una vegada concedida la subvenció.
  
- Un 20% després de l'aportació i comprovació de la documentació justificativa de l'efectiva i correcta aplicació de la suma lliurada anteriorment a l'actuació objecte de la subvenció.
  
- La resta, una vegada justificat íntegrament el compliment del que ha estat convingut.
  
7.2. Per a la concessió immediata d'una bestreta del 40%, les garanties que caldrà que aporten les persones beneficiàries es constituiran per la totalitat de l'avançament, en alguna de les següents formes: en metàl·lic, en valors públics o mitjançant un aval bancari solidari prestat en la forma i les condicions reglamentàries.
  
Quan les garanties es constituïsquen en metàl·lic o en valors públics, s'efectuarà el dipòsit en les tresoreries territorials de la Conselleria d'Economia, Hisenda i Administració Pública.
  
7.3. El termini de presentació de les justificacions requerides conclourà el 30 de novembre de l'any 1999, excepte per a les ajudes relatives als programes especials de tecnificació, i en aquest cas el termini conclourà el 20 de desembre.
  
Vuitena. Justificació documental de la subvenció
  
8.1. Juntament amb la presentació de la primera justificació, les federacions hauran d'acreditar que es troben al corrent en les seues obligacions tributàries i amb la Seguretat Social, mitjançant una certificació referida al moment d'acabament del termini de presentació de sol·licituds, en la forma establida en l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996).
  
8.2. La Conselleria de Benestar Social pagarà la subvenció amb la presentació prèvia dels següents documents justificatius:
  
8.2.1. Certificació que incloga el resum de despeses per programes.
  
8.2.2. Compte justificatiu per programes i activitat acreditatiu de la correcta aplicació de la subvenció concedida, acompanyada dels documents que donen suport a les despeses efectuades, en original i còpia. Una vegada comprovats els documents, se'n tornaran a les entitats els originals perquè els custodien.
  
8.3. Els justificants integrants de cada compte justificatiu hauran de complir els requisits formals legalment establits.
  
8.4. Queden excloses de la possibilitat de ser justificats amb fons procedents de la subvenció amb càrrec a la línia 4.02, les despeses ocasionades per:
  
Adquisició d'immobilitzat.
  
Adquisició de béns destinats a la venda.
  
Aportacions a sistemes complementaris de pensions.
  
Multes i recàrrecs per pròrroga o constrenyiment imposat per qualsevol administració pública.
  
Els bitllets emesos i no utilitzats.
  
Despeses extra d'hotel.
  
Indemnitzacions per raó de servei que superen les quanties màximes establides per la Generalitat Valenciana per al seu personal.
  
Despeses sumptuàries.
  
Despeses socials (beques, primes per assegurances de vida, ...), excepte la quota a la Seguretat Social i altres cotitzacions socials.
  
Indemnitzacions per acomiadament.
  
Bestretes reintegrables.
  
Despeses d'altres exercicis (els ocasionats en anys diferents al de l'aplicació de la subvenció).
  
Amb caràcter general, no es podran justificar a càrrec de la subvenció de la Conselleria, totes aquelles despeses que financen amb aportacions directes d'esportistes, clubs o tècnics, com ara llicències esportives, mutualitats, quotes de curset, etc.
  
8.5. Respecte a l'Impost sobre el Valor Afegit (IVA), s'hi seguirà el que es disposa tot seguit:
  
a) Si la federació esportiva sols realitza operacions declarades exemptes per l'Agència Tributària, es podrà justificar íntegrament a càrrec de la subvenció concedida l'IVA suportat.
  
b) Si la federació esportiva realitza operacions no declarades exemptes per l'Agència Tributària, sols podrà justificar a càrrec de la subvenció concedida l'IVA suportat no deduïble per aplicació del percentatge de prorrateig que hi siga d'aplicació.
  
8.6. Les subvencions concedides a càrrec de la línia 7.02 es justificaran mitjançant la presentació dels següents documents:
  
Factura acreditativa de la despesa efectuada en original i còpia.
  
Albarà o certificat acreditatiu de la recepció de l'immobilitzat.
  
Novena. Reintegrament de les subvencions
  
Escaurà el reintegrament de les quantitats rebudes i l'exigència de l'interés de demora des del moment del pagament de la subvenció en els següents casos:
  
Incompliment de l'obligació de justificació.
  
Obtenir la subvenció sense reunir les condicions requerides per a això.
  
Incompliment de la finalitat per a la qual va ser concedida la subvenció.
  
Incompliment de les condicions imposades a les persones beneficiàries amb motiu de la concessió de la subvenció.
  
Igualment, en el supòsit regulat en la base 6.1, quan la subvenció principal siga de la Generalitat Valenciana, hi escaurà el reintegrament de l'excés obtingut sobre el cost de l'activitat desenvolupada.
  
Deu
  
En tot allò no previst en aquesta ordre, les persones beneficiàries se sotmetran a allò establit en la llei d'hisenda pública de la Generalitat Valenciana i en la llei de pressupostos de la Generalitat Valenciana per a l'exercici de què es tracte.
  
Tot això sense perjudici del règim d'infraccions i de sancions previst en el títol VI del text refós de la Llei d'Hisenda Pública de la Generalitat Valenciana.
  
Annex II
  
Bases per les quals es regulen els programes especials de tecnificació esportiva de les federacions esportives de la Comunitat Valenciana.
  
Primera. Programes especials de tecnificació
  
Els programes especials de tecnificació es classificaran, d'acord amb el grau i de la categoria de competició dels esportistes seleccionats, en tres nivells:
  
a) Programes especials de tecnificació d'alt rendiment
  
Engloba aquells programes adreçats a un grup d'esportistes de categoria absoluta i júnior o juvenil, d'àmbit internacional, que tenen com a objectiu la preparació d'aquests esportistes de cara a la seua participació en campionats d'Europa, campionats del món i jocs olímpics.
  
b) Programes especials de tecnificació de perfeccionament
  
Engloba aquells programes adreçats a un grup d'esportistes de categoria absoluta i júnior o juvenil, d'àmbit nacional, que tenen com a objectiu la preparació d'aquests esportistes de cara a la seua participació en campionats d'Espanya.
  
c) Programes especials de tecnificació de promoció
  
Engloba aquells programes adreçats a esportistes de categoria cadet i infantil, que tenen com a objectiu la detecció i el seguiment de talents esportius i la preparació d'aquests esportistes de cara a la seua participació en campionats d'Espanya.
  
Segona. Documentació que cal adjuntar per als programes de tecnificació
  
2.1. A la instància de sol·licitud s'adjuntarà la següent informació i documentació:
  
2.1.1. Els programes de tecnificació considerats «especials» el 1998 i que han estat objecte, per tant, d'una atenció i un seguiment específic per part de la Direcció General de l'Esport, presentaran un projecte que especificarà, si n'hi ha, les modificacions que es realitzaran al projecte presentat el 1998, el llistat dels esportistes inclosos en el programa el 1999 amb especificació de la seua categoria esportiva, del replantejament d'objectius, del calendari d'entrenaments, de les concentracions i les competicions que cal realitzar i el pressupost d'ingressos i despeses per al 1999.
  
2.1.2. Els programes de tecnificació que no van ser considerats «especials» el 1998 presentaran un projecte en què s'inclourà: criteris de selecció d'esportistes, llistat d'esportistes que formen el grup amb especificació de la categoria esportiva actual i el millor resultat esportius en el 1998, objectius generals i específics que cal aconseguir per esportista durant els dos pròxims anys, responsable del programa (coordinador i/o tècnics i la titulació de cadascun d'ells), activitats que cal realitzar com a programa de tecnificació, calendari de competicions i pressupost d'ingressos i despeses.
  
Tercera. Valoració dels programes de tecnificació
  
3.1. Per a l'estudi i la valoració de les sol·licituds presentades es constituirà una comissió tècnica formada per quatre membres designats pel director general de l'Esport.
  
3.2. La valoració de les sol·licituds s'efectuarà atenent els següents criteris:
  
3.2.1. Programes de tecnificació qualificats com a especials segons l'Ordre de 16 de febrer, de la Conselleria de Benestar Social, per la qual es convocaven subvencions destinades a federacions esportives de la Comunitat Valenciana per a l'any 1998 (DOGV núm. 3.207, de 20 de març de 1998), i que han sigut objecte, per tant, d'una atenció i d'un seguiment específic per part de la Direcció General de l'Esport.
  
a) Valoració del funcionament del programa el 1998:
  
- Consecució dels objectius plantejats: fins a 20 punts.
  
- Coordinació del programa desenvolupat: fins a 5 punts.
  
- Adequació del programa desenvolupat al projecte i aprofitament de les activitats desenvolupades: fins a 25 punts.
  
b) Valoració del projecte presentat per al 1999:
  
- Nivell dels esportistes seleccionats: fins a 20 punts.
  
- Coherència dels objectius plantejats i activitats que pretén desenvolupar: fins a 15 punts.
  
- Finançament i suport de la federació espanyola i capacitat d'autofinançament: fins a 15 punts.
  
3.2.2. Resta de programes presentats:
  
- Valoració del projecte presentat per al 1999:
  
- Nivell dels esportistes seleccionats: fins a 40 punts.
  
- Coherència dels objectius plantejats i activitats que pretén desenvolupar: fins a 30 punts.
  
- Finançament i suport de la federació espanyola i capacitat d'autofinançament: fins a 30 punts.
  
La puntuació obtinguda de la valoració dels criteris establits en els punts 3.2.1 i 3.2.2 es multiplicarà pel coeficient d'internacionalitat de l'esport, que s'hi aplicarà d'acord amb la classificació de la modalitat esportiva, segons la seua afiliació internacional o del reconeixement pel Comité Olímpic Internacional:
  
Esports olímpics: coeficient: =1,5
  
Esports no olímpics:
  
Subgrup I: coeficient: 1,3
  
Subgrup II: coeficient: 1,2
  
Subgrup III: coeficient: 1,1
  
Subgrup IV: coeficient: 1
  
3.3. La valoració es realitzarà, en primer lloc, dels programes de tecnificació qualificats com a especials d'acord amb l'Ordre de 16 de febrer de 1998, de la Conselleria de Benestar Social, per la qual es convocaven subvencions destinades a federacions esportives de la Comunitat Valenciana per a l'any 1997 (DOGV núm. 3.207, de 20 de març de 1998) i, en segon lloc, es valorarà la resta dels programes presentats i quedarà supeditada la subvenció a aquests programes d'acord amb la disponibilitat pressupostària.